Author: daniela.lehocka
Last saved by: Auxtová Lucia
Company: Bratislava, SK

Správa zo zahraničnej pracovnej cesty

1.	Účastníci ZPC:

Titul, meno a priezvisko: | PhDr. Lucia Auxtová

Pracovisko:

Ministerstvo školstva, vedy, výskumu a športu SR
Sekcia medzinárodnej spolupráce a európskych záležitostí 
Stromová 1, 813 30 Bratislava

Pracovné zaradenie: | štátny radca
Znalosť jazykov: | Aj

2.	 Zahraničná pracovná cesta:

Štát: | Belgicko
Mesto: | Brusel
Vykonaná v dňoch: | 9. – 10. 10. 2014
Prijímajúca organizácia: | Európska komisia (EK)
Účel cesty: | Európske fórum vzdelávania, odbornej prípravy a mládeže 2014 o „Budúcich prioritách ET 2020, strategického rámca pre európsku spoluprácu vo vzdelávaní a odbornej príprave a prepojenie s politikou mládeže“.
Spôsob financovania: | MŠVVŠ, cestovné refundovala EK
3.	Rámcový program pobytu:

09.10.2014
09.10.2014

10.10.2014

V ranných hodinách prílet do Bruselu, presun do hotela, ubytovanie. 
Diskusie, workshopy prebiehajúce v rámci Fóra 2014, ktorých sa zúčastnilo viac než 400 ľudí angažovaných v oblasti vzdelávania, odbornej prípravy a mládeže.
Stanovenie nových priorít v oblasti vzdelávania a odbornej prípravy a možné spôsoby ich napĺňania. Následne návrat do Bratislavy vo večerných hodinách.

4.	Priebeh rokovaní

V Bruseli sa v dňoch 09.-10.10.2014 uskutočnilo Európske fórum pre vzdelávanie, odbornú prípravu a mládež 2014, ktorého cieľom bolo diskutovať o existujúcich problémoch v oblasti vzdelávania, predstaviť možné riešenia a navrhnúť stratégie, ktoré by sa mali implementovať v budúcnosti. Predmetné podujatie bolo spojené s problematikou revízie Stratégie Európa 2020 a implementáciou Strategického rámca európskej spolupráce v oblasti vzdelávania a odbornej prípravy (Vzdelávanie a odborná príprava 2020; ET2020). Do júna 2014 mali členské štáty zaslať do EK národné správy o zhodnotení pokroku pri napĺňaní kľúčových aktivít ET 2020 v priebehu pracovného cyklu 2012 – 2014, ktorú SR vypracovala v požadovanom termíne. Predmetné fórum sa zameria na prediskutovanie a identifikovanie kľúčových prioritných oblastí z pohľadu jednotlivých členských štátov, ktoré budú zároveň  vstupom pre vypracovanie Spoločnej správy k ET 2020 Európskou komisiou.  

Európskeho fóra pre vzdelávanie, odbornú prípravu a mládež 2014 sa zúčastnilo približne 400 účastníkov z krajín, ktoré sú zapojené do programu Erasmus+ a ďalej osoby, ktoré sú kompetentné v oblasti vzdelávania a odbornej prípravy, zainteresované skupiny zapojené do procesu vzdelávania, sociálni partneri, mládežnícke organizácie, občianske združenia a pod.  Po úvodnom privítaní  zo strany Androully Vassiliou, Európskej komisárky pre vzdelávanie, kultúru, mnohojazyčnosť a mládež, nasledovali úvodné slová zo strany Silvie Costy, predsedníčky Výboru pre kultúru a vzdelávanie Európskeho parlamentu. Neskôr sa v rámci prejavu na tému: Nová európska agenda pre vzdelávanie, odbornú prípravu a mládež predstavil Xavier Prats Monne, generálny riaditeľ pre vzdelávanie a kultúru Európskej Komisie. 

V doobedných hodinách Nick Bozeat, riaditeľ ICF International (Inner City Fund) prezentoval výsledky z on-line výskumu zameraného na názor zainteresovaných aktérov o úspechoch ET 2020. Po prezentácii nasledovala diskusia o výzvach a prioritách agendy pre vzdelávanie, odbornú prípravu a mládež. Zúčastnenými panelistami boli: Marcello Limina, predseda Výboru pre vzdelávanie, David Lopez, prezident Európskej občianskej spoločenskej platformy pre celoživotné vzdelávanie (EUCIS- LLL), Martin Romer, európsky riaditeľ  ETUCE, Maxime Cerutti, riaditeľ sociálnych vecí, Bussiness Europe, Allan Päll, generálny tajomník Európskeho mládežníckeho fóra, Caroline Jenner, Ceo, junior achievement - Mládežnícka podnikateľská Európa ( JA-YE Europe).

V poobedňajšom bloku nasledovali workshopy, ktorých sa v priebehu dňa uskutočnilo celkovo 5. Tematikou prvého workshopu bola: „Podpora a inovácie“. Diskutovalo sa o spôsoboch prekonania pretrvávajúcich výziev v oblasti vzdelávania a odbornej prípravy, a ako môže tento sektor poskytnúť technické kompetencie pre rast a inovácie, ktoré sú kľúčovými aspektmi ekonomického sektora. Počas workshopu boli diskutované možné stimuly  pre skvalitnene inovácií v oblasti vzdelávania, bola zdôraznená dôležitosť sociálnych parterov, podnikateľov a úloha neformálneho vzdelávania, ktoré by malo podporovať kreativitu ľudí. 

V rámci prvého workshopu boli prezentované výsledky on-line prieskumu, ktorý bol vykonaný v období od 5. mája - 17. júna 2014, obsahoval 114 odpovedí z 22 krajín EÚ. Dotazník bol štruktúrovaný do 4 častí, ktoré sú prioritami ET 2020: Celoživotné vzdelávanie a mobilita, Kvalita a efektivita vzdelávania a odbornej prípravy, Rovnosť, sociálna kohézia a aktívne obyvateľstvo, Kreativia a inovácie. Väčšina respondentov uviedla, že ET 2020 má pozitívny vplyv na podporu vzdelávania a odbornej prípravy. Práve podpora rovnosti, sociálnej kohézie a aktívneho obyvateľstva je z pohľadu respondentov najrelevantnejšia a najdôležitejšia časť.

V poradí druhý workshop sa zaoberal spôsobom, ako podporiť práve tých ľudí, ktorí majú nízke alebo skoro žiadne vzdelanie, ako aj to, aké stratégie by sa mali implementovať na to, aby zamedzili predčasnému ukončovaniu školskej dochádzky. Diskutovalo sa aj o možných alternatívnych prístupoch ku vzdelávaniu dospelých a znižovaniu vzdelanostnej priepasti. Z výsledkov on-line prieskumu sa zistilo, že rozvoj základných zručností bol jedným z 2 oblastí, na ktoré má podľa názoru respondentov ET 2020 najnižší pozitívny dopad. Účastníci prieskumu sa zhodli na skutočnosti, že uznávanie a validácia neformálneho a formálneho vzdelávania dospelých nie sú rozpracované vo všetkých členských štátoch na rovnakej úrovni, čo v konečnom dôsledku predstavuje prekážku pri prekonávaní vzdelanostnej priepasti. Budúce priority ET 2020 by sa podľa názoru respondentov prieskumu mali zamerať na zlepšovanie základných zručností  a gramotnosti ľudí. Zdôraznila sa potreba vývoja prierezových zručností na základných a stredných školách, ako aj zapracovanie „mäkkých zručností“ do učebných plánov. Niektorí respondenti zdôraznili potrebu efektívnejšej stratégie na znižovanie negramotnosti a vzdelanostnej priepasti aj pri znevýhodnených skupinách ľudí - či už u tých, ktorí pochádzajú z ekonomicky slabších rodín alebo z radov imigrantov. 

Tretí workshop zdôraznil význam podpory novej generácie pedagógov. Profesionálny rozvoj učiteľov a odborníkov bol jednou z priorít ET 2020 v rámci oblasti: Zlepšovanie kvality a efektivity vzdelávania a odbornej prípravy. Pedagógovia, odborníci na vzdelávanie, vychovávatelia a výskumníci zohrávajú kľúčovú rolu vo všetkých formách a úrovniach vzdelávania. Práve oni sú zodpovední za poskytnutie kvalitného vzdelávania. Primárne treba zabezpečiť dostatočný počet vyučujúcich na základných a stredných školách.

V poradí štvrtý workshop pojednával o nutnosti zlepšenia systému uznávania a hodnotenia zručností a kompetencií. Európska únia vytvorila súbor nástrojov, ktoré zjednodušujú systém porovnávania národných titulov, kvalifikácii a zručností/kompetencií, nadobudnutých  v procese či už formálneho alebo neformálneho vzdelávania. Ms. Ilona Murphy, Senior consultant z ICF International vo svojej prezentácii uviedla niekoľko kľúčových myšlienok ako napr. ,že validácia formálneho a neformálneho vzdelávania by v svojej podstate mala predstavovať záruku uznania a akceptovania všetkých foriem vzdelávania, bez ohľadu na to, kde boli nadobudnuté. 

Validácia tiež uľahčuje jednotlivcom čeliť výzvam, ktoré prináša meniaci sa pracovný trh a spoločnosť. Z hľadiska prínosov pre jednotlivca môžeme spomenúť, že tento proces predpokladá lepšie pracovné možnosti a kariérne rasty uplatnenia sa v pracovnom, ale aj spoločenskom živote. Z ekonomického pohľadu a z pohľadu spoločnosti ako celku môžeme očakávať nárast  aktívnejšieho obyvateľstva a postupne sa formujúci inkluzívny pracovný trh.

V rámci posledného workshopu sa diskutovalo o existujúcich opatreniach a ostatných výzvach, ktoré sa týkajú efektivity, inklúzie a rovnosti v oblasti vzdelávania a odbornej prípravy. Je potrebné, aby sa  zabezpečil rovnaký prístup k vzdelaniu pre všetkých ľudí. Podľa respondentov prieskumu môžeme za pozitívne dopady ET 2020 na podporu rovnosti, sociálnej kohézie  a aktívneho obyvateľstva označiť nasledovné: 

A)	Na národnej úrovni sa kladie väčšia dôležitosť otázkam podpory rovnosti a sociálnej inklúzie;
B)	Zvýšila sa miera úlohy neformálneho vzdelávania  ako faktora sociálnej inklúzie =  mostom medzi vzdelaním a zamestnaním.
5.	Odporúčané závery
	Zabezpečiť účasť zástupcu SR na európskych fórach. Naďalej aktívne prispievať k výmene informácií medzi členskými krajinami s cieľom získania podnetných informácií, ktoré by sa následne dali aplikovať na národnej úrovni. 
6.	Prehľad prinesenej dokumentácie
Dokumentácia z Európskeho fóra pre vzdelávanie, odbornú prípravu a mládež 2014 je uložená na SMSEZ MŠVVaŠ SR. Dokumenty a prezentácie z workshopov sú prístupné aj v PPT. 

7.	Prínos ZPC

Prínosom účasti na rokovaní boli okrem iného aj osobné stretnutia s ďalšími expertmi a účastníkmi členských krajín, ktorí sú zodpovední za riešenie predmetnej agendy. Zabezpečiť efektívnu komunikáciu s EK, ktorá bude pripravovať Spoločnú správu k ET 2020 (2015 ET2020 Joint Report), ktorá bude súvisieť aj s vyhodnotením národných správ o plnení cieľov ET2020.  

8.	Spôsob zverejnenia výsledkov

Správa zo ZPC bola zaslaná príslušnému odboru SMSEZ, ktorý ju zverejní na internetových stránkach MŠVVŠ SR. Súhlasím so zverejnením správy na internete.

Správu vypracovala:     Lucia Auxtová, odbor európskych vzťahov SMSEZ
Dátum:                         1. 12. 2014 

Správu schválil: 

Mgr. Ivar Štaffa, generálny riaditeľ sekcie medzinárodnej spolupráce a európskych záležitostí Ministerstva školstva, vedy, výskumu a športu SR  

PhDr. Marek Moška, riaditeľ odboru európskych vzťahov MŠVVaŠ